Temeljem odredbe članka 31. Statuta Zavoda za hitnu medicinu Dubrovačko-neretvanske županije, ravnatelj dana 30. svibnja 2017. godine donosi

**PRAVILNIK O RASPISIVANJU I PROVEDBI JAVNOG NATJEČAJA**

**U ZAVODU ZA HITNU MEDICINU DUBROVAČKO-NERETV. ŽUPANIJE**

**Predmet pravilnika**

Članak 1.

Ovim Pravilnikom uređuje se postupak i način raspisivanja i provedbe javnog natječaja u Zavodu za hitnu medicinu Dubrovačko-neretvanske županije (u daljnjem tekstu: Zavod).

**Načini popunjavanja radnih mjesta**

Članak 2.

Slobodna radna mjesta popunjavaju se putem javnog natječaja ili na drugi način sukladno odredbama Kolektivnog ugovora.

**Plan prijma u službu**

Članak 3.

Kada se radna mjesta popunjavaju putem javnog natječa, ravnatelj Zavoda raspisuje javni natječaj, sukladno Pravilniku o organizaciji i sistematizaciji radnih mjesta u Zavodu za hitnu medicinu Dubrovačko-neretvanske županije.

**Način objave i sadržaj javnog natječaja**

Članak 4.

Javni natječaj se obvezno objavljuje u Narodnim novinama, na web-stranici Zavoda, oglasnoj ploči Zavoda i Hrvatskom zavodu za zapošljavanje.

Javni natječaj mora sadržavati:

* naziv radnog mjesta,
* opće i posebne uvjete za zapošljavanje,
* naznaku da će se kandidatom prijavljenim na javni natječaj smatrati samo osoba koja podnese pravovremenu i urednu prijavu te ispunjava formalne uvjete iz javnog natječaja,
* mogućnost provođenja testiranja kandidata,
* sadržaj prijave s prilozima,
* dokaze koji se moraju priložiti uz prijavu,
* adresu na koju se podnose prijave,
* rok za podnošenje prijava,

Rok za podnošenje prijava na javni natječaj je osam dana od dana objave.

**Prijava na javni natječaj**

Članak 5.

U prijavi na javni natječaj navode se osobni podaci podnositelja prijave (osobno ime, datum i mjesto rođenja, adresa stanovanja, broj telefona, po mogućnosti e-mail adresa) i naziv radnog mjesta na koje se prijavljuje.

Uz prijavu se prilažu životopis i dokazi o ispunjavanju formalnih uvjeta iz javnog natječaja. Urednom prijavom smatra se prijava koja sadrži sve podatke i priloge navedene u javnom natječaju.

**Dokazi**

Članak 6.

Vrste dokaza o ispunjavanju formalnih uvjeta naznačuju se u javnom natječaju, ovisno o uvjetima za pojedino radno mjesto.

Isprave se prilažu u neovjerenoj preslici.

**Obavijest**

Članak 7.

Osoba koja nije podnijela pravovremenu i urednu prijavu ili ne ispunjava formalne uvjete iz javnog natječaja, ne smatra se kandidatom prijavljenim na javni natječaj.

Osobi iz stavka 1. ovoga članka dostavlja se pisana obavijest u kojoj se navode razlozi zbog kojih se ne smatra kandidatom prijavljenim na javni natječaj.

**Komisija za provedbu javnog natječaja**

Članak 8.

Ravnatelj može imenovati Komisiju za provedbu javnog natječaja (u nastavku teksta: Komisija) kada se na javni natječaj za pojedino radno mjesto javi više kandidata koji ispunjavaju formalne uvjete.

Komisija ima najmanje tri člana.

Članovi komisije imenuju se iz reda zaposlenika Zavoda.

Komisija utvrđuje popis kandidata prijavljenih na javni natječaj, koji ispunjavaju formalne uvjete. Kandidate Komisija upućuje na testiranje u svrhu provjere znanja, vještina i sposobnosti bitnih za obavljanje poslova radnog mjesta na koje se kandidat prima.

**Pristupanje testiranju**

Članak 9.

Testiranju mogu pristupiti kandidati s popisa iz članka 8. Stavka 4. ovog Pravilnika.

Smatra se da je kandidat koji nije pristupio testiranju povukao prijavu na javni natječaj i više se ne smatra kandidatom.

**Sadržaj i način testiranja**

Članak 10.

Kod postupka prijema na radno mjesto testiranje se sastoji od:

1. Provjere znanja vještina i sposobnosti
2. Intervjua

**Rezultati provjere znanja, sposobnosti i vještina**

Članak 11.

Provjera znanja, sposobnosti i vještina vrednuje se bodovima od 0 do 10.

Kandidati koji su zadovoljili na provjeri pristupaju razgovoru s Komisijom (intervju).

**Razgovor (intervju)**

Članak 12.

Komisija u razgovoru s kandidatima utvrđuje interese, profesionalne ciljeve i motivaciju kandidata za rad u službi.

Kod postupka prijma u službu Komisija u razgovoru s kandidatima utvrđuje i stečeno radno iskustvo u struci te rezultate ostvarene u njihovu dotadašnjem radu. Rezultati intervjua vrednuju se bodovima od 0 do 10.

**Rang-lista**

Članak 13.

Na rang-listi se navode kandidati prema ostvarenom broju bodova s testiranja.

**Izvješće o provedenom postupku**

Članak 14.

Komisija dostavlja ravnatelju izvješće o provedenom postupku, koje potpisuju svi članovi Komisije. Uz izvješće se prilaže rang-lista kandidata iz članka 13. ovog Pravilnika.

**Odustanak kandidata**

Članak 15.

U slučaju odustanka izabranog kandidata od prijema na radno mjesto, ravnatej može izabrati drugog kandidata s rang-liste iz članka 13. ovog Pravilnika.

**Pravo uvida u rezultate**

Članak 16.

Svi kandidati prijavljeni na javni natječaj imaju pravo uvida u dokumentaciju koja se odnosi na javni natječaj.

**Stupanje na snagu**

Članak 21.

Ovaj Pravilnik stupa na snagu danom donošenja.

Broj: 01-1/1-27/1-17

U Dubrovniku, 30. svibnja 2017. g.

RAVNATELJ:

Luka Lulić, dipl. iur.